Scream Magazine

Scream Magazine er et norsk heavy metal-magasin, etablert i 1990. Bladet inneholder intervjuer, nyheter og album- og konsertanmeldelser. 

Magasinet drives av stifter og redaktør Frode Øien, Asgeir Mickelson (design, web) og Runar Petterson (live-redaktør), og med en rekke journalister og fotografer som bidragsytere. Driften er mer eller mindre idealistisk; ingen får lønn, men bidragsyterne får sine reiseutgifter dekket og en andel av det årlige overskuddet fordeles på alle involverte. Inntektene er basert på annonsesalg, der plateselskaper utgjør hoveddelen av kundemassen. 

Scream Magazine har hatt ulike frekvenser på utgivelse gjennom årene; i starten kom det ut annenhver måned, seks blad i året, mens det pr 2026 gis ut ti nummer årlig med pause i sommer- og juleferien. 

De første årene ble artikler fra magasinet publisert i engelsk språkdrakt på nettsiden. Vinteren 2013–2014 gikk man over til norsk. Fra omtrent 2020 er det ingen artikler, kun forhåndsomtale av kommende magasin, på nettstedet.

Bladet ble opprinnelig distribuert gjennom Interpress og Narvesen men er pr. 2026 basert på abonnement og løssalg hos et utvalg platebutikker. Det er gjort forsøk på å eksportere bladet til de andre landene i Skandinavia, men på grunn av språkproblemer og dårlig lønnsomhet ble det lagt på is.

 Historie 
Scream Magazine ble startet av Frode Øien i 1990. 

Bladets første oppdrag var dekningen av «Clash of the Titans» – en verdensturne med Megadeth og Slayer, der Testament og Suicidal Tendencies var support på den europeiske delen – i Stockholm, 9. oktober 1990. Det aller første Scream Magazine ble utgitt i november 1990. I tillegg til de nevnte bandene var Iron Maiden, Anthrax, Exodus og King Diamond med i denne utgaven, og forsiden av bladet var prydet av Iron Maiden og «Clash of the Titans»-logoen.

 Bokutgivelse (1993) 
I 1993 kom boka Oppslagsverk for hard rock og heavy metal ut i regi av Scream Magazine. Den var i A5-format og på 420 sider. Boka er skrevet av Øien, som krediterer Anders Oddsberg, Kenneth Hjorth, Bjørn Nørsterud og Thor Rune Haugen for deres bidrag.

Øien er for øvrig også bidragsyter til Norsk pop- og rockleksikon (2005, 2013).

 Scream Magazine diskusjonsforum (1997–ca 2020) 
Nettstedet hadde fra 1997 frem til cirka 2020 et eget fanforum, som ble ansett som en viktig kilde for metalnyheter og -nettverk. 

I perioden 2003–2013 var hele nettstedet bygget opp rundt forumprogramvare og med innholdet på engelsk. Fra vinteren 2013–2014 ble innhold og forum adskilt og språkdrakten norsk. Ved årsskiftet 2018–2019 ble nettstedet på nytt redesignet og forumet oppgradert. 

Ved siste fungerende snapshot hos Internet Archive i februar 2019 var det over 5800 registrerte brukere i forumet, som ser ut til å ha fortsatt å eksistere frem til årsskiftet 2019–2020.

 Screamtour (2005) 
I mars 2005 sendte Scream Magazine sammen med Rikskonsertene bandene Tristania og Gothminister ut på en norgesturné, med en konsert også i Gøteborg.

 Jubileumsfestival (2005) 
I anledning 15-årsjubileet og utgivelse #100 arrangerte magasinet i oktober 2005 en festival over to dager på Rockefeller Music Hall i Oslo. Lineupen bød på band som The Carburetors, Borknagar og Destruction, samt en gjenforening av Conception, og festivalen ble besøkt av internasjonale journalister og representanter fra plateselskaper som Nuclear Blast, SPV, Massacre og Century Media.

En annonsert overraskelse viste seg å bestå av et trelåters sett med et gjenforent Emperor, med nyheten om at bandet var booket for festivalene Inferno 2006 og og Wacken Open Air 2006. 

 Screamfest (2007, 2008) 
I 2007 og 2008 arrangerte Scream Magazine på nytt festival, med norske og internasjonale band. 

 Norwegian Metal Awards 
Under 2008-utgaven av Screamfest var det planlagt å dele ut Norwegian Metal Awards for første gang, men dette prosjektet ble lagt på is for, pr. 2026, å ikke bli gjenopptatt.

Se også
Screamfest
Norwegian Metal Awards

 Referanser 

Eksterne lenker


Kategori:Heavy metal
Kategori:Norske tidsskrifter
Kategori:Publikasjoner etablert i 1990
Kategori:Musikk i 1990
Kategori:Heavy metal-magasiner
Kategori:Norske musikktidsskrifter
Kategori:Musikkpublikasjoner